  Анжелика Тихонова корреспондент 2020-тӥ арын 14-17 коньывуонэ Коми элькунысь Сыктывкар карын «Родные языки народов России в системе дошкольного образования: современное состояние и перспективы развития» нимо огъяросси научно-практической конференция ортчоз. Отчы Удмуртиысь ӧнерчиосты но пыриськыны ӧтё. Со сярысь элькунысь йӧскалык политикая министерстволэн пресс-службаез ивортӥз. Конференцие кылъёсъя кун политика бордын ужась, Россиысь улосвылъёсын кивалтэт ёзсъёсын йӧскалык кылъёсты но йӧскалык лулчеберетъя дышетонэз азинтон бордын ужась ӧнерчиосты, анай кылъёсъя учебникъёс но учебно-методической пособиос (соос пӧлын электрон амалэн потэмъёсыз но) гожтӥсьёсты, нылпи садъёсын визьнодасьёсты но кивалтӥсьёсты, анай кыллы дышетӥсьёсты но нылпиоссэс кык кылын вераськыса будэтӥсь анай-атайёсты возьмало. Конференци улсын нылпи садъёсын Россиысь калыкъёслэн кылъёсынызы дышетыны луонлыкъёс кылдытэм сярысь, анай кылынызы вераськисьтэм пиналъёсты нылпи садъёсын «анай кылзылы» дышетон сярысь, кык кылэз дышетӥсь нылпиослэн анай кылзэс валамзылэн аспӧртэмлыкъёсыз сярысь но мукет вераськозы. Ужрадэ пыриськисьёс доклад лыдӟыны, мастер-класс возьматыны, озьы ик программно-методической материалъёсын адӟытонэ ас малпам ужан амалъёсынызы пыриськыны быгатозы. Со сяна, пыриськисьёс понна творчествоя мастерскойёс, цифровой дышетон амалъёсын тодматонъёс ортчозы, озьы ик соосты Коми элькунын улӥсь калыкъёслэн лулчеберетъёсынызы но сямъёсынызы тодматозы. Конференцие пыриськон понна куриськонъёсты 2020-тӥ арын 1-тӥ коньвуонозь кутозы. Соосты Дышетонэз азинтонъя Коми элькун инстутлэн  яке e.g.kosnyreva@minnac.rkomi.ru электрон почтае келяно. Конференцилы йылпумъянъёсъя материалъёсын бичет поттозы. Ужрадлэн положениеныз пыр-почгес  тодматскыны луэ.  Тегъёс: Дышетон Удмуртия йӧскалыклулчеберет школаос удмурткыл дӥськут  